૧ ઑગસ્ટ, ૧૯૯૦. સદ્દામ હુસૈનની ઈરાકી સેના અચાનક પાડોશી દેશ કુવૈત પર ચડી આવી અને તેને ખેદાનમેદાન કરવાનું શરૂ કરી દીધું. કુવૈતીઓને વીણી વીણીને મારવાનું શરૂ કર્યું. પરંતુ જૂની દોસ્તીનો લિહાજ રાખીને ત્યાં વસતા ભારતીયો પર થોડી દયા ખાધી. પરંતુ ગઇકાલ સુધી પોતાને કુવૈતી માનતા ભારતીયો રાતોરાત રેફ્યુજી બનીને રસ્તા પર આવી ગયા. એમાં ત્યાંનો એક બિલ્યનેર બિલ્ડર રંજીત કટિયાલ (અક્ષય કુમાર) પણ અંટાઈ ગયો. કુવૈતમાં એ પત્ની અમ્રિતા (નિમ્રત કૌર) અને એક મીઠડી દીકરી સાથે જલસાથી રહે. કુવૈતનાં મોટાં માથાં સાથે પાર્ટીઓમાં મહાલતા કટિયાલને રાતોરાત આઇડેન્ટિટી ક્રાઇસિસ ઊભા થઈ ગયા કે એ પોતે કુવૈતી છે કે ભારતીય? જેમ જેમ કુવૈત પર સદ્દામનો કબ્જો મજબૂત બનતો ગયો, તેમ તેમ કટિયાલ પરિવાર અને એમના જેવા બીજા હજારો ભારતીયો પાસે કુવૈત છોડવા સિવાય બીજો કોઈ રસ્તો જ ન રહ્યો. પરંતુ નીકળવું કેવી રીતે? આખરે કટિયાલે દિલ્હીમાં ભારતના વિદેશખાતાનો સંપર્ક સાધીને મદદ માગી અને નક્કી કર્યું કે પોતાની શરણમાં આવેલા સેંકડો ભારતીયોને સલામત સ્વદેશ પહોંચાડ્યા વિના કુવૈત છોડવું નહીં.